Broj: 711-I-1981-P-76-18/19-10-18

Zagreb, 5. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom neanonimne prijave protiv **dužnosnika Ive Mihaljevića, gradonačelnika Grada Opuzena,** na 61. sjednici, održanoj 5. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ive Mihaljevića, gradonačelnika Grada Opuzena, neće se pokrenuti s obzirom da iz prikupljenih podataka i dokumentacije, vezano uz okolnost da je dužnosnik zakupodavac odnosno korisnik poljoprivrednog zemljišta u vlasništvu Republike Hrvatske, ne proizlazi da je u postupanju dužnosnika došlo do moguće povrede odredbi ZSSI-a, s obzirom da je prvi ugovor o zakupu sklopljen 2006., odnosno prije stupanja na snagu ZSSI-a, dok je utvrđeno da se prilikom sklapanja Ugovora o privremenom korištenju poljoprivrednog zemljišta u vlasništvu Republike Hrvatske od 13. travnja 2017. dužnosnik nije našao u dvostrukoj ulozi jer je isti Ugovor, u ime Republike Hrvatske kao davatelja zakupa, sklopljen od strane ravnateljice Agencije za poljoprivredno zemljište.**

Obrazloženje

Povjerenstvo je dana 12. ožujka 2018.g. zaprimilo neanonimnu prijavu mogućeg sukoba interesa, podnesenu protiv dužnosnika Ive Mihaljevića, gradonačelnika Grada Opuzena, koja je u knjizi ulazne pošte Povjerenstva zaprimljena pod brojem 711-U-872-P-76/18-01-4, povodom koje je otvoren predmet broj P-76/18.

U navedenoj prijavi navodi se da je novim Zakonom o poljoprivrednom zemljištu predviđeno da jedinice lokalne samouprave ponovo raspolažu poljoprivrednim zemljištem, a da gradska odnosno općinska vijeća donose program raspolaganja poljoprivrednim zemljištem, na prijedlog gradonačelnika odnosno općinskog načelnika. Navodi se da sukladno članku 38. navedenog Zakona, na temelju odluke o izboru najpovoljnije ponude za zakup, podnesene u javnom natječaju, gradonačelnik odnosno općinski načelnik, u ime Republike Hrvatske i podnositelj ponude sklapaju ugovor o zakupu.

U prijavi se ukazuje da dužnosnik Ivo Mihaljević u ovom trenutku ima u zakupu poljoprivredno zemljište u vlasništvu Republike Hrvatske na području Grada Opuzena te se zaključuje da se dužnosnik morao naći u sukobu interesa ako je potpisao ugovor o zakupu i u ime Republike Hrvatske, kao zakupodavca i u svoje osobno ime kao zakupca.

Tijekom postupka podnositelj je dopunio prijavu dokumentacijom kojom ukazuje da je isti dužnosnik za predmetno poljoprivredno zemljište sklopio Ugovor o zakupu 2006. godine i u ime Grada Opuzena i u svoje ime, a ujedno i dokumentaciju kojom se ukazuje da je Grad Opuzen provodio javni natječaj za prodaju poljoprivrednog zemljišta u kojem je dužnosnik Ivo Mihaljević podnio ponudu za kupnju istog poljoprivrednog zemljišta te se ukazuje da i iz navedenih okolnosti proizlazi moguća povreda odredbi ZSSI-a.

Člankom 3. stavkom 1. točkom 43. ZSSI-a propisano je da su gradonačelnici dužnosnici u smislu navedenog Zakona. Uvidom u Registar dužnosnika utvrđeno je da je da Ivo Mihaljević obnaša dužnost gradonačelnika Grada Opuzena u aktualnom mandatu 2017.-2021., kao i da je obnašao istu dužnost u mandatu 2009.-2013. i 2013.-2017.g. Stoga je Ivo Mihaljević, povodom obnašanja navedene dužnosti od stupanja na snagu ZSSI-a, obvezan postupati sukladno odredbama toga Zakona.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno članku 39. stavku 4. ZSSI-a, Povjerenstvo je dužno štititi anonimnost neanonimnog podnositelja prijave.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je, radi provjere vjerodostojnosti i osnovanosti navoda iz podnesene neanonimne prijave, izvršilo uvid u dokumentaciju dostavljenu uz prijavu te je zatražilo potrebne podatke i isprave od Grada Opuzena.

Povjerenstvo je izvršilo uvid u dokumentaciju dostavljenu uz prijavu i to u presliku Ugovora zakupu poljoprivrednog zemljišta, sklopljenog 5. rujna 2006.g. između Grada Opuzena, kao zakupodavca, zastupanog po gradonačelniku Ivi Mihaljeviću i Ive Mihaljevića osobno, kao zakupoprimca. Istim ugovorom zasnovan je zakup poljoprivrednog zemljišta u vlasništvu Republike Hrvatske u trajanju od 10 godina i to za k.č.br. ….. k.o. Opuzen, u naravi oranica površine 1 ha 89 a 23 m2. Isti Ugovor je i potpisan od strane dužnosnika Ive Mihaljevića za obje ugovorne strane.

Nadalje, izvršilo je uvid u dostavljenu presliku tabličnog dijela Zapisnika, sastavljenog od strane Povjerenstva za pripremu i provedbu postupka javnog natječaja, koji je pokrenuo Grad Opuzen, a koji sadrži podate o dvije ponude od kojih je jedna dužnosnika Ive Mihaljevića i to za kupnju k.č.br. ……. k.o. Opuzen II, u naravi voćnjak površine 1,90 ha. Iz zapisnika proizlazi da se radilo o javnom natječaju za prodaju poljoprivrednog zemljišta u vlasništvu Republike Hrvatske na području Grada Opuzena, vođenom u skladu s tada važećim Zakonom o poljoprivrednom zemljištu.

Na traženje Povjerenstva, Jedinstveni upravni odjel Grada Opuzena dostavio je tražene podatke u dopisu KLASA: 711-01/19-01/01, URBROJ: 2148/03-19-1 od 24. travnja 2019.g. te u prilogu dopisa isprave koje potvrđuju dane podatke*.*

U dopisu se potvrđuje podatak da je Ivo Mihaljević sklopio predmetni Ugovor o zakupu poljoprivrednog zemljišta u vlasništvu Republike Hrvatske 2006. godine s Gradom Opuzenom te se ukazuje da je sklapanju toga ugovora prethodio javni natječaj te da dužnosnik nije sudjelovao u istom postupku niti donio odluku, a dodaje se da je dužnosnik Ivo Mihaljević iste godine, kao osoba ovlaštena za zastupanje Grada Opuzena, potpisao sve ugovore o zakupu sa svim zakupoprimcima u ime zakupodavatelja, sukladno odluci Gradskog vijeća.

Nadalje, u istom dopisu navodi se podatak da, vezano za isto poljoprivredno zemljište, dužnosnik u ovom trenutku ima sklopljen Ugovor o privremenom korištenju poljoprivrednog zemljišta u vlasništvu RH br. 32030278, sklopljen 2017., ali se ističe da postupak koji je prethodio sklapanju ovog ugovora nije bio u nadležnosti Grada Opuzena, već Agencije za poljoprivredno zemljište, koja je i sklopila predmeti Ugovor u svojstvu zakupodavca. Ukazuje se i na okolnost da predmetni ugovor o zakupu iz 2017.g. ne bi bilo moguće sklopiti ukoliko ne bi bile plaćene sve dospjele godišnje zakupnine.

Nadalje, u istom dopisu navodi se podatak da Grad Opuzen je 2011. godine raspisao natječaj za prodaju poljoprivrednog zemljišta u vlasništvu RH na području Grada Opuzena. Navodi se da je predmetni javni natječaj poništen Odlukom Gradskog vijeća Grada Opuzena od 30. srpnja 2012. godine te da, stoga, nije ni došlo do sklapanja ugovora o kupoprodaji. Ističe se da, stoga, dužnosnik Ivo Mihaljević nema sklopljen ugovor o kupoprodaji poljoprivrednog zemljišta u vlasništvu RH s Gradom Opuzenom.

Konačno, navodi se podatak da ne postoje ugovori o zakupu ili prodaji poljoprivrednog zemljišta u vlasništvu Grada Opuzena, koji bi bili sklopljeni s dužnosnikom Ivom Mihaljevićem. Izvršen je uvid u priloženu dokumentaciju, koja u cijelosti potvrđuje navode iz dopisa JUO Grada Opuzena od 24. travnja 2019.g.

Pored ostalog, iz dostavljenog Popisa najpovoljnijih ponuditelja razvidno je da je Grad Opuzen proveo predmetni javni natječaj 2006.g. na temelju Odluke Gradskog vijeća, u sklopu kojeg je dano u zakup 652 čestice poljoprivrednog zemljišta u vlasništvu Republike Hrvatske na području toga Grada, a od kojih je jedna i predmetna k.č.br. ……. k.o. Opuzen.

Ujedno, izvršen je uvid u Ugovor o privremenom korištenju poljoprivrednog zemljišta u vlasništvu Republike Hrvatske br. 32030278 od 13. travnja 2017., sklopljen na temelju članka 48. stavka 1. točke a) Zakona o poljoprivrednom zemljištu („Narodne novine“ broj 39/13., 48/15.) između Republike Hrvatske, zastupane po ravnateljici Agencije za poljoprivredno zemljište, kao davatelja, te Ive Mihaljevića osobno, kao korisnika.

U članku 1. Ugovora stoji podatak da je vezano za predmetno poljoprivredno zemljište 4. prosinca 2006.g. sklopljen Ugovor o zakupu poljoprivredno zemljišta, zatim podatak da je 2013. na području grada Opuzena provedena katastarska izmjera te je zakupljeno zemljište, prethodno označeno kao Glog D5/09 kč. br. ….., sada označeno novim brojem katastarske čestice i to kao kč. br. ….. površine 1,8998 ha čime j e za 0,0075 ha veća u odnosu na zakupljenu površinu predmetne čestice, sve k.o. Opuzen II. Navodi se i podatak da je Ugovor o zakupu istekao 4. prosinca 2016. i da je Korisnik platio sve dospjele obveze po Ugovoru o zakupu. Ovim Ugovorom predmetno zemljište dano je na korištenje na rok od 5 godina. Ugovoru su priložene i analitičke kartice iz kojih je razvidno da korisnik poljoprivrednog zemljišta Ivo Mihaljević podmirio dospjeli ugovoreni iznos godišnje naknade za privremeno korištenje predmetnog zemljišta za 2018.g.

U odnosu na postupanje dužnosnika Ive Mihaljevića, prilikom sklapanja Ugovora zakupu poljoprivrednog zemljišta, sklopljenog 5. rujna 2006.g*.,* na koji je ukazano u dokumentaciji dostavljenoj uz prijavu, Povjerenstvo ističe da nije nadležno svojom odlukom utvrđivati nezakonitost dužnosnikova postupanja u toj situaciji.

Naime, člankom 28. ZSSI-a je, radi provedbe toga Zakona, osnovano Povjerenstvo za odlučivanje o sukobu interesa, a člankom 30. stavkom 1. ZSSI-a propisano da je u nadležnosti Povjerenstva pokretanje postupaka sukoba interesa i donošenje odluka o tome predstavlja li određeno djelovanje ili propust dužnosnika povredu odredbi toga Zakona.

Sukladno prijelaznim i završnim odredbama, i to članku 56. stavku 3. ZSSI-a, Povjerenstvo je nadležno samo dovršiti postupke koji su već pokrenuti od strane prethodno nadležnog tijela prije stupanja na snagu ZSSI-a, na temelju odredaba tada važećeg Zakona o sprječavanju sukoba interesa u obnašanju javnih dužnosti (»Narodne novine«, br. 163/03., 94/04., 48/05., 141/06., 60/08., 38/09. i 92/10.). No, člankom 57. ZSSI-a propisano je da danom stupanja na snagu toga Zakona prestaje važiti Zakon o sprječavanju sukoba interesa u obnašanju javnih dužnosti.

Imajući u vidu da se kao moguća povreda ZSSI-a mogu razmatrati samo činjenice nastale od stupanja toga Zakona na snagu 10. ožujka 2011.g. ubuduće, Povjerenstvo ne može isti Zakon primjenjivati retroaktivno odnosno propitivati je li određeno postupanje dužnosnika, koje se dogodilo prije 10. ožujka 2011.g., a u konkretnom slučaju radi se o postupanju dužnosnika Ive Mihaljevića u 2006. godini, protivno odredbama ZSSI-a. Ujedno, Povjerenstvo nije nadležno pokrenuti postupak u kojem bi svojom odlukom utvrđivalo je li određeno postupanje dužnosnika bilo protivno odredbama prethodno važećeg Zakona o sprječavanju sukoba interesa u obnašanju javnih dužnosti.

Nadalje, iz prikupljenih podataka i dokumentacije, utvrđeno je da je javni natječaj raspisan 2011. za prodaju poljoprivrednog zemljišta u vlasništvu RH na području Grada Opuzena, u kojem je dužnosnik Ivo Mihaljević bio zainteresiran za kupnju predmetnog poljoprivrednog zemljišta, kojeg je bio u to vrijeme i zakupnik na temelju ugovora sklopljenog 2006.g., poništen Odlukom Gradskog vijeća Grada Opuzena od 30. srpnja 2012. godine prije donošenja odluke o odabiru ponuda tako da stoga nije ni došlo do sklapanja ugovora o kupoprodaji predmetnog zemljišta. Stoga, dužnosnik, koji bi kao zakonski zastupnik Grada Opuzena, bio nadležan potpisivati ugovore u ime Grada Opuzena, tom prilikom nije dospio u situaciju stvarnog sukoba interesa.

Konačno, iz prikupljenih podataka i dokumentacije utvrđeno je da razmatranje produljenja zakupa predmetnog poljoprivrednog zemljišta, po isteku Ugovora o zakupu od 5. rujna 2006.g., odnosno uspostava odnosa korisnika predmetnog poljoprivrednog zemljišta u vlasništvu Republike Hrvatske sukladno odredbama tada važećeg Zakona o poljoprivrednom zemljištu („Narodne novine“ broj 39/13., 48/15.) nije bila u nadležnosti Grada Opuzena, već Agencije za poljoprivredno zemljište, čija je ravnateljica i sklopila predmetni Ugovor o privremenom korištenju poljoprivrednog zemljišta od 13. travnja 2017., u ime Republike Hrvatske, kao vlasnika odnosno davatelja, s dužnosnikom Ivom Mihaljevićem, kao korisnikom.

Stoga Povjerenstvo zaključuje da niti prilikom sklapanja ovog Ugovora dužnosnik nije bio u situaciji sukoba interesa niti je počinio drugu povredu odredbi ZSSI-a.

Povjerenstvo smatra potrebnim ukazati da su, sukladno odredbama novog Zakona o poljoprivrednom zemljištu („Narodne novine“ broj ) postupci javnog natječaja i sklapanje ugovora o zakupu poljoprivrednog zemljišta u vlasništvu Republike Hrvatske vraćeni u nadležnost jedinica lokalne samouprave. Sukladno članku 31. i 38. toga Zakona, gradska odnosno općinska vijeća raspisuju javne natječaje i donose odluke o odabiru najboljih ponuditelja, a gradonačelnici odnosno općinski načelnici sklapaju ugovore o zakupu s odabranim ponuditeljima.

Stoga se ukazuje dužnosniku da, ukoliko će po isteku važećeg ugovora biti zainteresiran za produljenje odnosno uspostavljanje daljnjeg zakupničkog odnosa za isto zemljište, da će se naći u situaciji potencijalnog sukoba interesa te da će morati poduzeti mjere kako bi isti sukob interesa otklonio, sukladno odredbi članka 6. stavka 4. ZSSI-a. Stoga se upućuje dužnosnik da u ukoliko dođe do takve situacije, pravovremeno zatraži mišljenje Povjerenstva o potrebnim mjerama za razrješavanje iste.

Slijedom navedenog, s obzirom da prikupljanjem podataka i dokumentacije u ovom postupku na temelju navoda u prijavi niti na temelju vlastitih saznanja nije steklo saznanja o mogućoj povredi odredbi ZSSI-a, počinjenoj od strane dužnosnika Ive Mihaljevića, Povjerenstvo je utvrdilo predmetnu prijavu neosnovanom te je na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnika, kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivo Mihaljević, elektroničkom dostavom
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana